ไทยศรีฯปั้นคนรุ่นใหม่เจาะตลาดหนุ่มสาว
โดย...วารุณี อินวันนา
14 พ.ค. 2556

โดย...วารุณี อินวันนา
เมื่อสัปดาห์ที่แล้ว “นที พานิชชีวะ” ประธานเจ้าหน้าที่บริหาร บริษัท ไทยศรีประกันภัย เปิดตัวผู้บริหารรุ่นใหม่ “คล้ายเดือน พานิชชีวะ” ลูกสาวคนโต ในตำแหน่งผู้ช่วยประธานเจ้าหน้าที่บริหาร สายงานประชาสัมพันธ์และภาพลักษณ์องค์กรต่อสื่อมวลชนเป็นครั้งแรก 
“ไทยศรีฯ มีอายุ 60 ปีแล้ว ถ้าเทียบกับคนก็แก่แล้ว และตอนนี้เรามองว่าบริษัทเหมือนเกิดใหม่ จึงเข้าสู่กระบวนการปรับโครงสร้าง สร้างผู้บริหารที่เป็นคนรุ่นใหม่ ที่ตอนนี้กำลังสรรหาดาวเด่นจากแต่ละแผนก และรับคนจากข้างนอกเข้ามาเสริม เพราะคนรุ่นผมถึงเวลาก็ต้องปล่อยให้คนรุ่นใหม่ทำต่อไป” นที กล่าว
ปัจจุบันคนรุ่นใหม่ยังไม่ค่อยเข้าใจความรู้เรื่องประกันภัยเท่าไรนัก เพราะในมหาวิทยาลัยไม่ได้มีสอน ที่สอนมีเพียงสองมหาวิทยาลัยเท่านั้น จึงยังไม่ทราบว่าประกันภัยคือ สถาบันการเงินประเภทหนึ่ง ซึ่งจะต้องมีกลยุทธ์ในการนำความรู้ไปสู่สังคมกลุ่มนี้ ศิลปิน ดารา จะเป็นคนที่สื่อเรื่องประกันภัยได้ดีที่สุด เพราะทุกคนชอบจะใช้เวลาในการดู การฟัง และซึมซับข้อมูล 
นที กล่าวว่า ผู้บริหารรุ่นใหม่จะเข้าใจความต้องการของผู้บริโภครุ่นนี้ได้ดีกว่าคนรุ่นเก่า จึงนำศิลปิน ดารา เข้ามาเป็นแบรนด์แอมบาสซาเดอร์ และสื่อภาพลักษณ์คนรุ่นใหม่ของบริษัทออกไปสู่สังคมคนรุ่นใหม่ ส่วนคนรุ่นเก่ามีความสัมพันธ์ที่ดีอยู่แล้วกับลูกค้าเก่า ซึ่งถือเป็นจุดแข็งของบริษัทที่จะยังคงให้บริการและปรับบริการให้ดีขึ้นเรื่อยๆ 
นอกจากนี้ ยังได้ออกแบบสินค้าที่เจาะจงกลุ่มลูกค้าชัดเจน ซึ่งเป็นตลาดที่ยังไม่มีใครกล้าทำ เช่น รถหรู เรือยอชต์ สปีดโบต มอเตอร์ไซค์ขนาดใหญ่ ไปจนถึงลูกค้าระดับคนส่วนใหญ่ของประเทศ 
นที มองว่า โครงการก่อสร้างรถไฟความเร็วสูงมูลค่า 2 ล้านล้านบาท ความเจริญจะตามมาความต้องการประกันภัยของคนรุ่นต่อไปมีเพิ่มขึ้นอย่างต่อเนื่อง การปรับตัวเร็วเข้าสู่คนรุ่นใหม่ได้จะเป็นโอกาสในการเติบโตในอนาคต 
นอกจากนี้ บริษัทยังอยู่ระหว่างการศึกษาข้อดี ข้อเสีย ของการนำบริษัทเข้าจดทะเบียนในตลาดหลักทรัพย์แห่งประเทศไทย (ตลท.) เพื่อพิสูจน์ว่าบริษัทมีระบบการบริหารงานที่มีความเป็นมืออาชีพได้มาตรฐาน 
สำหรับ 4 เดือนแรกทำยอดขายรวม 800 ล้านบาท เพิ่มขึ้น 6% ซึ่งมั่นใจว่าเมื่อถึงสิ้นปีจะทำได้ตามเป้าหมายที่วางไว้ คือ 2,900-3,000 ล้านบาท โดยสัดส่วนเบี้ยประกันภัยรถยนต์อยู่ที่ 50% ที่เหลือเป็นประกันภัยอื่นๆ 
อย่างไรก็ตาม นที ย้ำว่า ผู้บริหารรุ่นใหม่มีความรู้ความสามารถก็จริง แต่ยังขาดประสบการณ์ จำเป็นต้องใช้ผู้บริหารรุ่นเก่าประคับประคอง และเมื่อสั่งสมประสบการณ์ได้มากพอ คนรุ่นเก่าต้องวางมือ ปล่อยให้ผู้บริหารรุ่นใหม่ขับเคลื่อนเต็มตัว